FORSKERFORBUNDET v/HiST

HØRINGSUTTALELSE:

NOU 2008:3 SETT UNDER ETT. Ny struktur for høyere utdanning.

Innledning. Forskerforbundet v/HiST ser gjennom denne NOU-utredningen at utvalget prøver å rette opp visse mangler tidligere reformer i sektoren har medført. Akkrediteringsordningen medførte at flere høgskoler orienterte seg i retningen av å bli universiteter (s.159 og 164). Foruten høyere status, var et stort incitament for dette trolig at disse institusjonene så for seg tildeling av økte FOU-ressurser gjennom universitetsstatus. Utvalget uttrykker bekymring for dagens system for institusjonsopprykk (s. 93), og utredningen fremmer tiltak/strukturer som demper denne utviklingen. Forskerforbundet v/HiST mener at siden departementet i et brev av 10. januar 2005 opphevet retningslinjene om fordeling av arbeidstiden mellom forskning og undervisning (tilleggsavtalen til særavtalen av 1992), er det trolig at sektorens iver etter å få tilkjent universitetsstatus er noe dempet.

Den nye finansieringsordningen som fulgte Kvalitetsreformen skaper problemer ved at det opprettes flere studier for å skaffe flere studenter til institusjonene (f.eks. s.106 og s.117). Utvalget svarer denne utviklingen med å foreslå en revidering av finansieringsordningen.

Konklusjon

Forskerforbundet v/HiST mener at den beste utdannings- og forskningsmessige løsningen i universitets- og høgskolesektoren for framtiden er å satse på å utvikle og styrke de egenartene høgskolene og universitetene har. Samtidig må en ved framtidige tilpasninger tilstrebe enkle strukturer slik at en får et minimum av byråkrati og administrasjonsordninger. Vi må søke tilknytningsordninger mellom institusjonene som sikrer at ressursene mest mulig går til undervisning og forskning. Forskerforbundet v/HiST vil videre advare mot å vektlegge anbefalinger fra OECD uten at en skjeler til hvilke konsekvenser dette vil få for den distriktspolitiske linjen som hittil er ført i norsk politikk.

I det etterfølgende vil Forskerforbundet v/HiST gi mer detaljerte synspunkter på noen av utvalgets forslag og knytte disse mot høringsutspillet til HiST og notatet som fulgte med dette høringsutspillet.
Kap. 6. Institusjonsstruktur. I tråd med konklusjonen foran, mener Forskerforbundet v/HiST at Nettverksmodellen er den beste løsningen. Den er noe vagt beskrevet i utredningen, men gjennom kommende nasjonale retningslinjer, forventes det at bildet blir noe klarere. 

Flercampusmodellen gjør alle institusjoner til universiteter. Siden en ikke kan forvente at ressursene til sektoren øker, vil Flercampusmodellen medføre et tydelig skille i et A- og B-lag. En kan ikke forvente at tidligere høgskoletilsatte får disponere like mye FOU-tid som universitetstilsatte (De 3 breddeuniversitetene har nå nedfelt en lokal bestemmelse om at de faglig tilsatte skal ha like mye tid til forskning som til undervisning). Strukturene og linjene i Flercampusmodellen er uoversiktlige med utsikter til store utgifter til reise og administrasjon. Små studiesteder forutsettes nedlagt. Dette er konsekvenser som Forskerforbundet v/HiST vil gå imot. Hva med studentene i en slik modell? 

Storhøgskolemodellen ser ut til å ta vare på institusjonenes egenart. Inndelingen av høgskolene til 6 høgskolesentre knyttet til et universitet, byr imidlertid på kompliserte strukturer hvor geografien spiller en hemmende rolle. Den administrative løsningen vil lett resultere i et økt byråkrati.
Det er videre i dette kapitlet ikke formulert klart hva for konsekvenser en sammenslutning av institusjoner har og hvor langt en arbeidsdeling mellom institusjonene vil gå. 
I mandatet for utvalget inngår bl.a. at strukturen skal legge til rette for fortsatt økende internasjonalt samarbeid og faglig sterke, livskraftige institusjoner med evne til omstilling og fornyelse (bl.a. s. 115). Forskerforbundet v/HiST mener at dette sikres best i nettverksmodellen. Spesielt i Flercampusmodellen vil det være en risiko for en langvarig intern konkurranse om for eksempel ressurser. Den indre uroen dette vil kunne medføre gjør at mange av strekpunktene som utvalget har notert i avsnitt 6.9 side 70, neppe vil være realiserbare.

Forskerforbundet v/HiST er følgelig uenig i det valg av institusjonsstruktur en finner i høringsutspillet til HiST. Punkt a) og siste del av punkt b) i notatet til høringsutspillet lar seg lett oppfylle i Nettverksmodellen. Det er vanskelig å se at moment a) i samme grad lar seg realisere i en Flercampusmodell. Argumentet mot Nettverksmodellen i punkt c) i samme notat om at ”den er for uforpliktende til at denne vil få en politisk oppslutning” er irrelevant i en slik høringsuttalelse. På s. 65 i utvalgets innstilling, heter det at i Nettverksmodellen beholder institusjonene sin autonomi innenfor rammene av nasjonale føringer. Videre synes punkt g) i notatet til høringsutspillet å være i motstrid til punkt a) samtidig med at punkt i) synliggjør en skepsis til at breddeuniversitetene vil ha interesse av og å utvikle en slik Flercampusmodell. Argumentasjonen i høringsutspillet er derfor vanskelig å følge når det gjelder dette kapitlet. Til slutt vil vi få minne om faren Flercampusmodellen har ved at vi vil få et tydelig skille i et A- og B-lag. Dette forholdet berøres i første kulepunkt på side 7 i høringsutspillet, men konsekvensen tas ikke fullt ut.
Kap. 7. Styring og ledelse i universitets- og høgskolesektoren. Utvalget foreslår å lovfeste enhetlig ledelse som styringsmodell ved institusjonene, med valgt eller tilsatt rektor. Tilsatte ledere på alle nivåer fører til et demokratiunderskudd (s. 84) i organisasjonen. Kombinert med gradvis avvikling av kollegiale organer vil dette kunne føre veldig galt av sted. Forskerforbundet v/HiST vil gå inn for delt ledelse med valgt rektor og tilsatt administrerende direktør. Dette gir rektor et klart faglig ansvar og bidrar til at denne ikke drukner i administrative oppgaver og beslutninger (s. 84). Universiteter og høgskoler er kunnskapsbedrifter, og institusjonenes styrer bør ledes av personer med innsikt i slike saksforhold. Gjennom valg av rektor vil de tilsatte bli involvert i prosessen, og rektor vil ha sterkere legitimitet i organisasjonen. Ordningen med valgt rektor er demokratisk og er forankret i akademiske verdier. Ordningen vil også innebære mindre risiko for at kortsiktige kommersielle sider blir framtredende.

I motsetning til konsekvensen av tilsatt rektor, vil ordningen med valgt rektor medføre at høgskolestyret ledes av en person med forankring i organisasjonen. Forskerforbundet v/HiST mener at den valgte rektor er styrets leder. Administrerende direktør er styrets sekretær.
Forskerforbundet v/HiST er følgelig saklig uenig i høringsutspillet til HiST på dette punktet.

Kap. 9. En styrket forskerutdanning. Fullføringsgraden ved doktorstudiene (s. 98) er bekymringsfull. Forskerforbundet v/HiST støtter etablering av forskerskoler, noe som synes å være et godt tiltak for å bedre gjennomstrømmingen.
Forskerforbundet v/HiST er følgelig enig i høringsutspillet til HiST på dette punktet.

Kap. 10. Finansieringssystemet for universiteter og høgskoler. Forskerforbundet v/HiST krever et forutsigbart og rettferdig finansieringssystem. Institusjoner av samme slag og samme størrelse, må få tilnærmet like store basisbevilgninger, muligens med avvik grunnet i husleiens størrelse. Forskerforbundet v/HiST vil ikke gå nærmere inn på de enkelte elementene i finansieringsmodellen, men hilser en revisjon av dagens finansieringssystem velkommen i håp om at denne vil slå mer rettferdig ut enn det eksisterende. 
Uttalelsen til Forskerforbundet v/HiST er forenlig med høringsutspillet til HiST på dette punktet. En høringsuttalelse fra HiST bør kanskje også inneholde noe om finansieringen av mastergrader.

Kap. 11. Små studiesteder. Utvalget er skeptisk til små studiesteder. Forskerforbundet v/HiST er enig i at det finnes en nedre ”smertegrense” for antall studenter ved et studiested, men vil advare mot at en i den videre behandling ikke ser forholdene i et videre og et distriktspolitisk perspektiv. F.eks. er det fra Nord-Trøndelag blitt hevdet at dersom en legger ned sykepleierutdanningen ved sykehuset i Namsos, vil det på sikt gå ut over rekrutteringen av sykepleiere ved sykehuset. Utvalget skriver selv at ” et viktig kjennetegn ved det norske systemet er en desentralisert struktur”. … ” Utvalget mener at høyere utdanning i Norge fortsatt må ha en desentralisert karakter”(s. 154). Forskerforbundet v/HiST mener videre at f.eks. kvalitet på forskning ikke nødvendigvis henger sammen med størrelsen på institusjonen. Penger og tid til forskning er av mer avgjørende betydning. Det er også et ledelsesspørsmål. Mange av beskrivelsene utvalget gir av små faglige miljøer er løst fundamentert og nærmer seg ”synsing”. I avsnitt 11.4 s. 118 skriver utvalget at ”institusjoner som ikke tiltrekker seg mange nok og dyktige nok studenter, vil i det lange løp ikke kunne forventes å opprettholde høye kvalitetskrav. Det er fare for at personalet gradvis tilpasser seg studentenes nivå, samtidig som en institusjon som kjemper for sin økonomiske overlevelse, kan fristes til å lempe på kvalitetskravene”. Dette er selvsagt en mulighet, men små institusjoner er ikke alene om å kunne ”fristes” til å la svake studentprestasjoner passere. Finansieringssystemet som fulgte Kvalitetsreformen virker i så måte likt for alle institusjoner. En enkel kvalitetskontroll er å gjeninnføre ekstern sensurering som normalordning.
Forskerforbundet v/HiST mener at den endelige høringsuttalelsen fra HiST også må inneholde en kommentar på dette punktet.
Kap.14. Styrking av profesjonsutdanningene i høgskolene. Utvalget diskuterer i dette kapitlet bl.a. studiekvalitet, læringstrykk i undervisningen, oppfølging av studenter, gjennomstrømming av studenter, fullføring av studiet i løpet av normert tid (like viktig er fokus på frafall fra studiene) og (manglende) FOU-virksomhet. Alle disse momentene er sentrale når en har fokus på å styrke profesjonsutdanningene, og mange av dem henger nøye sammen. 
Forskerforbundet v/HiST vil i den anledning peke på at de tilsatte gjennom nyere reformer er blitt pålagt stadig flere arbeidsoppgaver. Mye av dette har sektoren ikke fått kompensasjon for gjennom økte bevilgninger. De fleste er klar over at det ikke går 15 liter på et 10-liters spann. Høgskolesektoren har vesentlig lavere FOU-tildeling enn universitetssektoren, noe som vanskeliggjør tid til sammenhengende forskning for den enkelte. Som oftest må den tilsatte utføre dette mellom de andre gjøremålene. En slik situasjon vil selvsagt hemme FOU-produksjonen. 
Ved HiST medførte Kvalitetsreformen mindre undervisningstid for den enkelte student. For å skaffe ressurser til pålagt FOU-virksomhet, gikk en i undervisningen også fra en ordning med 30-grupper som normalordning til 60-grupper. I lærerutdanningen ble konsekvensen av felles lov for universiteter og høgskoler at obligatorisk studentdeltakelse ble avviklet som normalordning. Alt dette er momenter som har ført til at nærheten til studentene er blitt forverret (universitetene opplever det motsatt). 
Utvalget går i avsnitt 14.5.2 inn for en målrettet satsing på et kompetranseløft for de tilsatte i profesjonsutdanningene. Forskerforbundet v/HiST støtter dette. For at de faglig tilsatte skal være i best mulig stand til å gi oppdatert undervisning og være en ressurs i de respektive profesjonene, er det nødvendig at de tilsatte blir tatt vare på gjennom kompetanseløft.
Forskerforbundet v/HiST mener at den endelige høringsuttalelsen fra HiST også må inneholde en kommentar om skviset mellom forskning og undervisning. Muligens kan dette for HiST’s vedkommende delvis forklares ut i fra skjevfordelingen av eksisterende modeller for tildelinger til institusjonene (kapittel 10).

Kap.15. Sentre for fremragende undervisning. Forskerforbundet v/HiST synes dette er en god ide, og støtter utvalgets forslag om å etablere sentre for fremragende undervisning.

Uttalelsen til Forskerforbundet v/HiST er forenlig med høringsutspillet til HiST på dette punktet (under kap.14).
Kap. 16. Universitetenes og høgskolenes regionale betydning. Utvalget drøfter i dette kapitlet viktige momenter omkring dette temaet. Forskerforbundet v/HiST mener at Nettverksmodellen er brukbar også når det gjelder dette kapitlet. Vi lurer på hva som ligger i utvalgets forslag om ”en mer hensiktsmessig arbeidsdeling” (s. 160), og hvilke konsekvenser en slik arbeidsdeling også vil få for den enkelte student. 
Kap. 17. Internasjonalisering i høyere utdanning. Når det gjelder internasjonalisering på studentplan, mener Forskerforbundet v/HiST at det er viktig at utvekslingsprogrammene organiseres på en slik måte at tilpasningen til studentenes ordinære studieprogram i hjemlandet styrkes. Ikke minst gjelder dette lengden av utenlandsoppholdet.
Forskerforbundet v/HiST mener at den endelige høringsuttalelsen fra HiST også må inneholde en kommentar på dette punktet.

Kap. 20. Likestilling. Forskerforbundet v/HiST støtter utvalgets likestillingsforslag (s. 189), og er enig med utvalget i at også institusjonene selv bør iverksette tiltak for å øke andelen kvinner i førstestillinger og høyere. Dette er også en viktig del av personalpolitikken.
Forskerforbundet v/HiST mener at den endelige høringsuttalelsen fra HiST også må inneholde en kommentar på dette punktet.

